Surprize la Romanian Creative Week, în Iași. O expoziție de artă contemporană în curtea unei mănăstiri a putut fi vizitată
Continuă surprizele la Romanian Creative Week, eveniment organizat la Iași. În premieră, oamenii au putut vizita o expoziție de artă contemporană în curtea unei mănăstiri.
Alții au explorat subsolul unui muzeu, ocazie numai bună pentru o serie de fotografii.
În curtea Mănăstirii Golia, din Iași, oamenii au putut admira o sculptură din 700 de lumânări din ceară naturală. Creația - făcută cu multă migală - aparține unei artiste întoarsă de la Paris.
Gabriela Vanga, artist: „Am împletit cam două zile la 40 și ceva de grade trebuia să am tot timpul căldură ca lumânările să fie moi. Venim pe pământ și, pentru un timp, încercăm să facem lumină în jurul nostru și ne consumăm, prin ceea ce suntem”.
Momentul culminant a constat în aprinderea lumânărilor.
Femeie: „A trebuit să facem un zid uman să nu permitem vântului să stingă lumânările. Am făcut și noi parte din artă. A fost un moment plăcut.
Plin a fost și subsolul unui muzeu, unde sunt expuse motoare din secolul trecut. Oamenii au fost întâmpinați de un tavan decorat cu plase negre de păianjen, leduri, dar și de un candelabru construit din cărămizi argintii.
Fiecare mișcare a vizitatorilor este recunoscută de senzorii instalației, care emite sunete.
Fată: „Cum a venit sunetul tot este minunat. Este wow plăcut liniștitor.”
Andreea Felciuc și Bogdan Zaha, curatori: „Ne-am dorit să introducem vizitatorul pe un traseu oarecum inițiatic. Am luat câteva elemente care sunt cunoscute fiecărui locuitor din orașul Iași. Și l-am reinterpretat.”
Ziua s-a terminat cu spectacole de dans, conferințe și petreceri în aer liber. Romanian Creative Week se încheie pe 26 mai, la Iași.